b'\n_START_ARTICLE_\nMadhvacharya\n_START_PARAGRAPH_\nMadhv\xc4\x81c\xc4\x81rya (1238-1317 Masihi) juga dikenali sebagai P\xc5\xabr\xe1\xb9\x87apraj\xc3\xb1a dan \xc4\x80nandat\xc4\xabrtha. Sumber biografinya yang sah ialah Madhvavijaya dalam Sanskrit oleh N\xc4\x81r\xc4\x81ya\xe1\xb9\x87a Pa\xe1\xb9\x87\xe1\xb8\x8dita (1287-1350 Masihi). Beliau merupakan anak Trivikrama Pa\xe1\xb9\x87\xe1\xb8\x8dita, seorang pengikut Advaita yang kemudiannya memeluk fahaman Dvaita disebabkan pengaruh Madhv\xc4\x81c\xc4\x81rya. Menurut tradisi Dvaita, Madhv\xc4\x81c\xc4\x81rya ialah penjelmaan Mukhyapr\xc4\x81\xe1\xb9\x87a (sama dengan Hiranyagarbha, dan juga dikenali sebagai Dewa V\xc4\x81yu dan S\xc5\xabtr\xc4\x81tman, satu aspek Maha Vi\xe1\xb9\xa3\xe1\xb9\x87u). Dalam zaman Treta, V\xc4\x81yu telah lahir sebagai Hanum\xc4\x81n dan dalam zaman Dwapara sebagai Bh\xc4\xabma, iaitu salah seorang P\xc4\x81n\xe1\xb8\x8dava._NEWLINE_Kelahiran Madhv\xc4\x81 dalam zaman Kali adalah untuk membawa keseimbangan antara hati dan akal. Pada zaman itu, wujud dua fahaman yang ekstrem. Pengikut Jnana (falsafah Advaita) menekankan intelektual yang hambar. Golongan Bhakta (falsafah Visishtadvaita) yang beremosi pula mudah menjadi fanatik. Oleh itu, untuk membawa keseimbangan antara dua falsafah ini, Madhv\xc4\x81 memperkenalkan satu sistem yang menekankan kedua-dua hati dan akal.\n_START_SECTION_\nPemergian Madhav\xc4\x81c\xc4\x81rya\n_START_PARAGRAPH_\nDengan cara yang penuh mengagumkan, pada suatu hari, ketika mengajar Aitareya Upani\xe1\xb9\xa3ad kepada pengikut-pengikutnya, Madhav\xc4\x81c\xc4\x81rya ghaib dari tempat duduknya. Tempat di mana beliau sedang duduk, dipenuhi dengan himpunan bunga. Demikian, selepas melaksanakan tugasnya, Madhav\xc4\x81c\xc4\x81rya hilang dari pandangan manusia biasa.\n_START_SECTION_\nPersonaliti Madhav\xc4\x81c\xc4\x81rya\n_START_PARAGRAPH_\nMadhav\xc4\x81c\xc4\x81rya merupakan seorang yang kuat dan tampan. Beliau mempunyai memori yang tajam, kepintaran yang luar biasa dan seorang pendebat yang hebat. Suaranya yang lantang amat sesuai untuk membacakan ayat-ayat suci Veda dan mantera lain.'